Predkladacia správa

Výbor ministrov pre drogové závislosti a kontrolu drog (ďalej Výbor) prerokoval informáciu o Európskom akčnom pláne pre alkohol (ďalej EAAP) na roky 2000-2005 a účasť delegácie vedenej podpredsedom vlády SR a predsedom Výboru na ministerskej konferencii „Mladí ľudia a alkohol“, konanej počas švédskeho predsedníctva EÚ v dňoch 19.-21. februára 2001 v Štokholme. Výbor pritom navrhol spracovať závery EAAP na podmienky Slovenska.
Prijatie Deklarácie tejto konferencie spolu s rezolúciou 51. schôdze Regionálneho výboru Svetovej zdravotníckej organizácie (ďalej SZO) pre Európu (Príloha 1), ako aj akceptovanie piatich etických princípov Parížskej charty a Stratégií na ich realizáciu (Príloha 2), znamenalo morálny záväzok Slovenskej republiky voči SZO. Závery Rady EÚ z 5. júna 2001 o znížení škôd v dôsledku alkoholu v EÚ v bode 15 a 20 uvádzajú, že i kandidátske krajiny sa pre svoje závažné problémy majú podieľať na novej globálnej politike voči alkoholu. Dokument posúva morálne záväzky do roviny usmernení, nadväzujúcich na plnenie acquis communautaire, (znenie Záverov Rady EÚ – Príloha 3). Navyše v súčasnosti Rada prijala odporúčanie pre štáty EÚ o potrebe predchádzať rekreačnému užívaniu alkoholu, tabaku a drog u mladých.
V súčasnosti sa presadzuje prístup k drogám, ktorý nerieši otázky legálnych a nelegálnych drog osobitne, náhodne a iba potláčaním následkov, ale spolu, cielene a kauzálne. Táto potreba zmeny orientácie zreteľne vystupuje tak vo vyjadreniach mladých ľudí (Príloha 4), ako aj na expertnej a politickej úrovni (konferencie ministrov v Sintre a Štokholme; Stratégia Európskej únie voči drogám na roky 2000-2004). Tento trend badať vo viacerých štátoch EÚ, kde je buď v národných plánoch boja proti drogám výslovne uvedený  alkohol, alebo sa rozšírili mandáty koordinačných orgánov, ktoré zodpovedali len za nelegálne drogy, ako napr. vo Francúzsku, kde Medzi-ministerská misia proti drogám a toxikománii má od júna 1999 rozšírený mandát aj na alkohol a tabak, či v Španielsku, kde Plán pre drogy do r. 2008 jasne deklaruje aj nevyhnutnosť prevencie problémov s alkoholom a tabakom.
Okrem plnenia odporúčaní SZO a záverov EÚ a uznania neúčinnosti izolovaných postupov však existuje aj čisto vnútroštátna potreba riešiť problémy s alkoholom, ktorej naliehavosť dokumentujú fakty o chorobnosti a úmrtnosti, sociálnych a trestno-právnych dôsledkoch alkoholizmu, rast spotreby alkoholu u mládeže, dôkazy o spojitosti pitia aj fajčenia s užívaním nelegálnych drog (Príloha 5). Závažný faktor je aj opakovane vyjadrená politická vôľa členov vlády Slovenskej republiky riešiť problémy s alkoholom systémovo. 
Podpredseda vlády SR a predseda Výboru Pál Csáky vzhľadom na záujem členov vlády SR o riešenie problémov s alkoholom navrhol vypracovať Národný akčný plán boja proti alkoholu, čím poveril Generálny sekretariát. Keďže je to problém celej spoločnosti, vznikla pracovná skupina vedená národným spolupracovníkom SZO a tvoria ju zástupcovia štátnej správy, určení ministrami – členmi Výboru, zástupcovia mimovládnych organizácií a prizvaní experti. Skupina sa stretla trikrát aj za účasti zástupcov mládeže, pričom sa členovia vyjadrili k predkladanému materiálu a ich podklady boli zapracované do jeho konečnej verzie, vrátane navrhovanej zmeny názvu na: „Národný akčný plán pre problémy s alkoholom“ (NAPPA).
Pracovná skupina zložená zo zástupcov rezortov, nominovaných ministrami, na svojom ostatnom stretnutí odporučila definovať zdroje financovania NAPPA ako ekvivalent sumy do 1% zo spotrebných daní za alkohol na základe konkretizácie úloh NAPPA a otázky štatútu Výboru a organizačného usporiadania jeho exekutívy riešiť osobitným materiálom na rokovanie vlády SR, vrátane zriadenia oddelenia na prevenciu problémov s alkoholom v počte troch pracovníkov s náplňou realizácie NAPPA a vypracovávania podkladov pre vznik Štátnej agentúry na prevenciu a riešenie problémov s alkoholom. Pracovná skupina tiež odporučila rozšíriť Prílohu č.5 o najaktuálnejšie dáta z prieskumu u žiakov ZŠ a študentov SŠ.
NAPPA v predkladanom znení, s výnimkou návrhu zmien organizačného usporiadania exekutívy Výboru, prešiel medzirezortným pripomienkovým konaním a na rokovanie vlády SR sa predkladá so zapracovanými pripomienkami rezortov, s návrhom uznesenia na rozšírenie mandátu Výboru aj na legálnu drogu – alkohol a na následnú zmenu štatútu Výboru a jeho exekutívy.
Materiál sa po prerokovaní zásadných pripomienok na rokovanie vlády predkladá bez rozporu.
Materiál nemá ekonomické dopady či dopady na zamestnanosť.